*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Μαρτίου 1986

για την ελευθέρωση, από την 1η Μαρτίου 1986, των συναλλαγών σπόρων προς σπορά και φυτών προς φύτευση ορισμένων ειδών μεταξύ της Πορτογαλίας και των άλλων κρατών μελών

(86/154/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 344,

Εκτιμώντας:

ότι η χρήση ορισμένων σπόρων προς σπορά μπορεί ήδη να εισαχθεί από την Πορτογαλία στα άλλα κράτη μέλη βάσει της απόφασης 85/355/ΕΟΚ του Συμβουλίου της 27ης Ιουνίου 1985 για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται στις τρίτες χώρες (1), όπως τροποποιήθηκε από την απόφαση 85/589/ΕΟΚ (2), και της απόφασης 85/356/ΕΟΚ του Συμβουλίου της 27ης Ιουνίου 1985 για την ισοδυναμία των σπόρων που παράγονται σε τρίτες χώρες (3), όπως τροποποιήθηκε από την απόφαση 85/588/ΕΟΚ (4)·

ότι θα πρέπει να επιτραπεί η συνέχιση των συναλλαγών σπόρων των ειδών αυτών ανάμεσα στην Πορτογαλία και τα άλλα κράτη μέλη, υπό τον όρο ότι πληρούνται είτε οι προϋποθέσεις που αναφέρονται στις διατάξεις οι οποίες εφαρμόζονται στην κοινοτική παραγωγή, ή οι προϋποθέσεις που αναφέρονται στις προαναφερόμενες αποφάσεις ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι συναλλαγές σπόρων των ακόλουθων ειδών, που απαριθμούνται στην οδηγία 66/301/ΕΟΚ του Συμβουλίου (5), από την Πορτογαλία προς τα άλλα κράτη μέλη, ελευθερώνονται, σύμφωνα με τις προϋποθέσεις που αναφέρονται στην παράγραφο 3, από την 1η Μαρτίου 1986:

1.2 // - Lolium perenne L. // - λόλιον το πολυετές, // - Lupinus albus L. // - λευκό λούπινο, // - Lupinus angustifolius L. // - λούπινο το στενόφυλλο, // - Lupinus luteus L. // - λούπινο το κίτρινο, // - Trifolium resupinatum L. // - τριφύλλι το αγέρωχο, // - Vicia sativa L. // - βίκος ο ήμερος, // - Vicia villosa Roth // - βίκος ο δασύφυλλος.

2. Οι συναλλαγές σπόρων των ακόλουθων ειδών, που απαριθμούνται στην οδηγία 66/402/ΕΟΚ του Συμβουλίου (6), από την Πορτογαλία προς τα άλλα κράτη μέλη, ελευθερώνονται, σύμφωνα με τις προϋποθέσεις που αναφέρονται στην παράγραφο 3, από την 1η Μαρτίου 1986:

1.2 // - Avena sativa L. // - βρώμη, // - Hordeum vulgare L. // - κριθή, // - Oryza sativa L. // - ρύζι, // - Triticum aestivum L. emend. Fiori et Paol. // - σίτος, // - Triticum durum Desf. // - σκληρός σίτος, // - Zea mays L. εκτός του Zea mays convar. microsperma (Koern) και Zea mays convar. saccharata (Koern) // - αραβόσιτος εκτός του «ποπκόρν » και του γλυκού αραβόσιτου.

3. Για τους σκοπούς των παραγράφων 1 και 2, πρέπει να πληρούνται οι ακόλουθες προϋποθέσεις:

α) οι σπόροι πρέπει να ανήκουν στις ποικιλίες που απαριθμούνται είτε στον κοινό κατάλογο ποικιλιών καλλιεργούμενων φυτικών ειδών ή σε έναν από τους καταλόγους ποικιλιών που έχουν καταρτισθεί από άλλα κράτη μέλη, σύμφωνα με την οδηγία 70/457/ΕΟΚ του Συμβουλίου (7)·

β) οι σπόροι είτε θα προορίζονται για πιστοποίηση ή θα είναι πιστοποιημένοι:

- σαν βασικοί σπόροι, πιστοποιημένοι σπόροι (όσον αφορά το Lolium perenne, Lupinus albus, Lupinus angustifolius, Lupinus luteus, Trifolium respinatum, Vicia sativa, Vicia villosa και Zea mays), ή πιστοποιημένοι σπόροι πρώτης αναπαραγωγής (στις άλλες περιπτώσεις) σύμφωνα με την οδηγία 66/401/ΕΟΚ ή την οδηγία 66/402/ΕΟΚ, ανάλογα με την περίπτωση,

ή

- σαν βασικοί σπόροι, πιστοποιημένοι σπόροι πρώτης αναπαραγωγής ή (μόνον όσον αφορά τα Lupinus albus, Lupinus angustifolius, Lupinus luteus, Vicia sativa και Vicia villosa) πιστοποιημένοι σπόροι δεύτερης αναπαραγωγής σύμφωνα με το σχετικό πρόγραμμα του ΟΟΣΑ για την πιστοποίηση, ως προς την ποικιλία, των σπόρων που τίθενται στο διεθνές εμπόριο·

γ) ο καλλιεργητικός έλεγχος των σπόρων που προορίζονται για πιστοποίηση και ο επίσημος έλεγχος και η πιστοποίηση των σπόρων που έχουν ήδη πιστοποιηθεί, θα πρέπει να έχουν πραγματοποιηθεί από το Centro Nacional de Proteccao da Producao Agricola, Ministerio de Agricultura, Λισαβώνα·

δ) οι σπόροι καθώς και οι συσκευασίες, η σήμανση και η σφράγισή τους πρέπει να ανταποκρίνονται στις διατάξεις που προβλέπονται είτε στην οδηγία 66/401/ΕΟΚ ή 66/402/ΕΟΚ, ανάλογα με την περίπτωση, ή στο μέρος ΙΙ των παραρτημάτων των αποφάσεων 85/355/ΕΟΚ και 85/356/ΕΟΚ.

Άρθρο 2

Η παρούσα απόφαση εφαρμόζεται μέχρι:

- τις 31 Δεκεμβρίου 1988, όσον αφορά τα Lolium perenne, Vicia sativa, Hordeum vulgare, Oryza sativa, Triticum aestivum, Triticum durum και Zea mays,

- τις 31 Δεκεμβρίου 1991 όσον αφορά τα άλλα είδη που απαριθμούνται στο άρθρο 1 παράγραφοι 1 και 2.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 25 Μαρτίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 195 της 26. 7. 1985, σ. 1.

(2) ΕΕ αριθ. L 372 της 31. 12. 1985, σ. 48.

(3) ΕΕ αριθ. L 195 της 26. 7. 1985, σ. 20.

(4) ΕΕ αριθ. L 372 της 31. 12. 1985, σ. 47.

(5) ΕΕ αριθ. 125 της 11. 7. 1966, σ. 2298/66.

(6) ΕΕ αριθ. 125 της 11. 7. 1966, σ. 2309/66.

(7) ΕΕ αριθ. L 225 της 12. 10. 1970, σ. 1.